CELEX: 32022R0650
Language: fi
Date: 2022-04-20 00:00:00
Title: Komission asetus (EU) 2022/650, annettu 20 päivänä huhtikuuta 2022, Euroopan parlamentin ja neuvoston asetuksen (EY) N:o 1333/2008 liitteissä II ja III lueteltujen elintarvikelisäaineiden eritelmien vahvistamisesta annetun asetuksen (EU) N:o 231/2012 liitteen muuttamisesta natriumdiasetaatin (E 262 (ii)) eritelmien osalta (ETA:n kannalta merkityksellinen teksti)

21.4.2022   
               
               
                  FI
               
               
                  Euroopan unionin virallinen lehti
               
               
                  L 119/65
               
            
         KOMISSION ASETUS (EU) 2022/650,
         annettu 20 päivänä huhtikuuta 2022,
         Euroopan parlamentin ja neuvoston asetuksen (EY) N:o 1333/2008 liitteissä II ja III lueteltujen elintarvikelisäaineiden eritelmien vahvistamisesta annetun asetuksen (EU) N:o 231/2012 liitteen muuttamisesta natriumdiasetaatin (E 262 (ii)) eritelmien osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 14 artiklan,
         ottaa huomioon elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1331/2008 (2) ja erityisesti sen 7 artiklan 5 kohdan,
         sekä katsoo seuraavaa:
         
                     (1)
                  
                  
                     Komission asetuksessa (EU) N:o 231/2012 (3) vahvistetaan asetuksen (EY) N:o 1333/2008 liitteissä II ja III lueteltujen elintarvikelisäaineiden eritelmät.
                  
               
                     (2)
                  
                  
                     Elintarvikelisäaineiden eritelmät voidaan saattaa ajan tasalle asetuksen (EY) N:o 1331/2008 3 artiklan 1 kohdassa tarkoitetun yhtenäisen menettelyn mukaisesti joko komission aloitteesta tai jäsenvaltion tai asianomaisen osapuolen hakemuksen johdosta.
                  
               
                     (3)
                  
                  
                     Elokuun 3 päivänä 2020 toimitettiin hakemus, joka koski elintarvikelisäaineen natriumdiasetaatti (E 262 (ii)) eritelmien muuttamista. Hakemus asetettiin jäsenvaltioiden saataville asetuksen (EY) N:o 1331/2008 4 artiklan mukaisesti.
                  
               
                     (4)
                  
                  
                     Asetuksessa (EU) N:o 231/2012 säädetään, että natriumdiasetaatin (E 262 (ii)) on sisällettävä 39–41 prosenttia vapaata etikkahappoa ja 58–60 prosenttia natriumasetaattia. Hakija pyytää tämän muuttamista 39–43 prosenttiin vapaata etikkahappoa ja 57–60 prosenttiin natriumasetaattia.
                  
               
                     (5)
                  
                  
                     Hakijan mukaan natriumdiasetaattia (E 262 (ii)) valmistettaessa saadaan stoikiometrinen tuote, jossa vapaan etikkahapon pitoisuus on 42,3 prosenttia. Hakijan mukaan vapaan etikkahapon pitoisuuden alentaminen 39–41 prosenttiin vaatii kohtuuttoman paljon energiaa. Näin ollen vapaan etikkahapon enimmäismäärän nostaminen 43 prosenttiin lyhentää kuivausaikaa tuotannon aikana, mikä vähentää energiantarvetta ja johtaa siten kestävämpään tuotantoprosessiin.
                  
               
                     (6)
                  
                  
                     Hakijan mukaan tuotantoprosessissa ei ole muita muutoksia; natriumdiasetaatin (E 262 (ii)) korkeammalla vapaan etikkahapon pitoisuudella ei ole vaikutusta turvallisuuteen ja lopputuote on muilta osin sama, eli se ei sisällä muita kuin asetuksessa (EU) N:o 231/2012 määriteltyjä epäpuhtauksia.
                  
               
                     (7)
                  
                  
                     Lisäaineita käsittelevä jäsenvaltioiden hallitusten asiantuntijoista koostuva työryhmä keskusteli hakemuksesta. Komissio katsoi hakijan toimittamat tiedot ja mainitulta työryhmältä saatu palaute huomioon ottaen, ettei natriumdiasetaatin (E 262 (ii)) eritelmiin ehdotetulla muutoksella todennäköisesti ole vaikutusta ihmisten terveyteen.
                  
               
                     (8)
                  
                  
                     Koska natriumdiasetaatin (E 262 (ii)) sisältämän vapaan etikkahapon enimmäispitoisuuden nostamisella 41 prosentista 43 prosenttiin ei todennäköisesti ole vaikutusta ihmisten terveyteen, ei ole tarpeen pyytää Euroopan elintarviketurvallisuusviranomaisen lausuntoa asetuksen (EY) N:o 1331/2008 3 artiklan 2 kohdan mukaisesti.
                  
               
                     (9)
                  
                  
                     Sen vuoksi asetuksen (EU) N:o 231/2012 liitettä olisi muutettava.
                  
               
                     (10)
                  
                  
                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan asetuksen (EU) N:o 231/2012 liite tämän asetuksen liitteen mukaisesti.
         
         
            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 20 päivänä huhtikuuta 2022.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 354, 31.12.2008, s. 16.
         
            (2)  EUVL L 354, 31.12.2008, s. 1.
         
            (3)  Komission asetus (EU) N:o 231/2012, annettu 9 päivänä maaliskuuta 2012, Euroopan parlamentin ja neuvoston asetuksen (EY) N:o 1333/2008 liitteissä II ja III lueteltujen elintarvikelisäaineiden eritelmien vahvistamisesta (EUVL L 83, 22.3.2012, s. 1).
      
      
         
            LIITE
            Korvataan asetuksen (EU) N:o 231/2012 liitteessä lisäainetta ”E 262 (ii) natriumdiasetaatti” koskevan kohdan ”Määritelmä”-kohdassa oleva pitoisuutta koskeva rivi seuraavasti:
            
               
                           ”Pitoisuus
                        
                        
                           39–43 % vapaata etikkahappoa ja 57–60 % natriumasetaattia”